Anno Domini millesimo quadringentesimo quadragesimo quinto, statuta sunt haec apud Cistercium tertia die mensis maii, in eiusdem Cisterciensis Ordinis Capitulo generali. ORATIONES 1.  Pro sanctissimo… *etc. ut in anno* 1431. 2.  Pro christianissimo… *etc. ut in anno* 1443. 3.  Pro burgensibus… *etc. ut in anno* 1401. 4.  Pro pace… *etc. ut in anno* 1416. 5.  Pro felicis… *etc. ut in anno* 1425. DIFFINITIONES GENERALES 6.  Cum ordo noster …contributionem novem millium florenorum… *etc. ut in anno* 1411, *n° 7. 7.  Quoniam secundum primitivam nostri Ordinis institutionem, in cerimoniis, cantu officioque divino, omnes uniformes esse debemus, nec licet novitates aliquas sine scitu et consensu Capituli generalis in Ordine introducere, et nuper propter quosdam libellos, qui alio nomine *Ordinaria* nuncupantur, quorum aliqui dicuntur in Cistercio confecti, alii in Claravalle, multae diversitates in Ordine exortae censentur, tam in officio divino, quam in aliis observantiis, talibus obviandum praesens Capitulum generale committit priori Cistercii et magistro Richardo de Claravalle, quatinus assumant dictos libellos et diligenter inspiciant si adinvicem sint concordes et usibus antiquis ac diffinitionibus Ordinis consonantes, et omnes diversitates pro posse corrigant, et quidquid fecerint in proximo Capitulo generali praesentent, per ipsum approbandum vel reprobandum. 8.  Item, quia tepescente caritate istis novissimis temporibus coguntur abbates ad conversionem pueros etiam indoctos et illiteratos recipere, unde contingit, quod multae Ordinis personae nec litteras intelligere nec legere sciunt, tanto malo obviare cupiens praesens Capitulum generale, districte praecipit abbatibus et regimini praesidentibus Ordinis universi qui huiusmodi iuvenes receperunt vel amodo recipient, quatinus habeant aliquem virum doctum religiosum vel saecularem, qui ipsos iuvenes de primitivis scientiarum instruat et qui compellat ipsos iuvenes studio vacare, nec promoveantur ad ordinem sacerdotalem nisi prius litteraliter loqui sciant, et super hoc diligenter visitatores et reformatores inquirant. 9.  Item, quia in litteratis viris maxime deficimus in Ordine, sub poenis in reformatione beatae memoriae Benedicti Papae XII contentis, praecipit et mandat praesens Capitulum generale omnibus abbatibus Ordinis universi, qui secundum ipsam reformationem studentes habere tenentur, quatinus infra festum beati Remigii proxime venturum, ipsos suos studentes cum debitis provisionibus destinent ad studium Parisiense, declarans per praesentem diffinitionem omnes abbates, qui super hoc negligentes vel remissi fuerint, transacto dicto termino, poenas contentas in ipsa Benedictina incurrisse, committitque praesens Capitulum generale provisoribus et magistris regentibus collegiorum Ordinis in studiis generalibus consistentium, facultatem omnimodam compellendi abbates sub censuris Ordinis, ut praesentem diffinitionem observent et ut poenas in Benedictina contentas ex integro persolvant. 10.  Item, quia per Capitulorum generalium celebrationem honor Ordinis servatur, mores corriguntur, multaque alia ad laudem Dei convenientia statuuntur et ordinantur, quapropter non immerito a principio Ordinis institutum fuit, ut omnes abbates per se vel per suos procuratores sub certis modo et forma in ipso Capitulo comparerent, et hoc negligentibus diversae poenae statutae fuerunt, quas quidem poenas multi abbates, proh dolor ! incurrere non formidant, quapropter sub poenis in statutis apostolicis contentis, praecipit et mandat praesens generale Capitulum omnibus et singulis abbatibus Ordinis universi, quatinus iuxta statutorum Ordinis papalium et regularium morem, compareant in proximo Capitulo generali, et quicumque abbates vel monachi a principibus vel aliis potentibus litteras impetrare praesumpserint, vel ad ipsum Capitulum generale non venient, sint ipso facto excommunicati, a qua excommunicatione absolvi non poterunt, nisi per dominum Cisterciensem vel aliquem ex suis commissariis. 11.  Item, licet pluries sane et sancte institutum fuerit ut abbates noviter promoti, cum decreto suae electionis, in proximo Capitulo generali inde sequenti personaliter comparent, huic tamen statuto scientissime confecto multi hucusque parere contempserunt, Capitulum omnes abbates a sex annis et citra promotos, qui in ipso Capitulo hucusque non comparuerunt, nisi in proximo Capitulo generali personaliter compareant, praesens Capitulum generale ab omni administratione per praesentem diffinitionem suspendit, quousque quod praecipitur opere compleant, nisi legitime se excusaverint. 12.  Item, licet ex diversis Ordinis statutis antiquis et novis multiplices poenae institutae fuerint contra abbates et monachos qui reformatoribus et visitatoribus rebelles existerent et qui contra eos qualitercumque potentum auxilia adeunt, et ab ipsis potentibus litteras, preces, minas impetrant, nihilominus non desunt qui talia dietim perpetrant, unde cogitur Ordo diversas contra tales poenas fulminare. Eapropter praesens Capitulum generale omnes tales excommunicatos denuntiat iuxta antiquas Ordinis diffinitiones, necnon omnes eis adhaerentes, consilium, auxiliumque ferentes, mandatque et praecipit praesens Capitulum generale ut tales iuxta *Libellum diffinitionum* in Ramis palmarum palam et publice cum ceteris in capitulis Ordinis a praesidentibus excommunicati denuntientur, et si abbas aliquis super hoc convictus vel confessus fuerit, ipso facto sit ab omni administratione sui monasterii suspensus, in sequenti Capitulo deponendus, si vero fuerit monachus poenam sustineat conspiratorum. 13.  Item, licet electiones pure, sancte et pie iuxta traditiones antiquorum patrum fieri debeant, multi et ambitione et avaritia ducti non cessant conventus, ut eligantur, perturbare, potentum litteras, preces et minas impetrare, tantis malis obviare cupiens praesens Capitulum generale omnes tales, qui videlicet vel per se vel per interpositam personam impetraverint huiusmodi litteras, denuntiat fores inhabiles ad omnes Ordinis actus legitimos, praecipitque praesidentibus in electionibus, sub poena depositionis a suis officiis et dignitatibus, ne tales promovere aut confirmare praesumant. 14.  Item, quorumdam abusum dicentium non se velle habere abbatem nisi de gremio conventus, praesens Capitulum generale evellere cupiens, declarat iuxta antiquas Ordinis diffinitiones, omnes tales pro illa vice privatos voce quam in electione habere debebant. 15.  Item, quia iuxta traditionem Moysis, bestia quae tangit montem morte moriatur, id est idiota praelationem appetens, sub poena privationis a sua dignitate et iurisdictione, inhibet praesens Capitulum generale praesidentibus in electionibus abbatum Ordinis, ne aliquem promoveant vel confirment in abbatem, qui non habuerit qualitates in *Libello diffinitionum antiquarum* contentas. 16.  Item, licet pluries praeceptum fuerit, ut patres abbates singulis annis, per se vel per suum commissarium, omnia monasteria sibi subiecta iuxta antiquum morem Ordinis visitarent, multi tamen super hoc negligentes hucusque existerunt, unde et multa scandala exinde orta fuerunt ; eapropter praesens Capitulum generale committit domino Cisterciensi et quatuor primis, quatinus omnes et singulos abbates, quos super hoc negligentes et remissos repererint, sub censuris Ordinis, ut debitum faciant, viriliter compellant, ac ipsis poenas in statutis Ordinis contentas imponent. 17.  Item, quia multi abbates de studentibus tenendis retrahuntur ex hoc, quod ad studium promoti vel se transferant ad alia monasteria, sua deserentes, aut malitiose impetrant ut contra Deum et suam conscientiam ad alium Ordinem se transferant, eapropter statuit et diffinit praesens Capitulum generale, quod nullus amodo mittatur ad studium nec promoveatur ad quodcumque officium, nisi prius coram abbate et conventu solemniter iuraverit, primo quod pro posse suo defendat libertates et privilegia Ordinis ; item, quod nunquam se transferat ad aliam domum neque ad alium Ordinem sine licentia sui abbatis, nisi fuerit canonice in abbatem electus ; iurabit etiam quod nunquam super praedicto iuramento impetrabit dispensationem nec impetrata per quemcumque, qualitercumque, vel quorumcumque colore quaesito nec quocumque modo, utetur. 18.  Item, quia propter defectum observantiae privilegiorum Ordinis, Ordo ipse in multis periclitatur, sub poena depositionis praecipit praesens Capitulum generale omnibus et singulis abbatibus et regimini praesidentibus Ordinis universi, quatinus faciant sibi transcribi copiam privilegiorum communium Ordinis a Summis Pontificibus concessorum, singulariter a Domino Ioanne XXIII, Martino V et Eugenio IV, et quia bona Ordinis in necessitate communia censentur et aliqua sint monasteria adeo depaupertata quod ad tuitionem ipsorum privilegiorum non sufficiant, districtissime praecipit praesens Capitulum Generale reformatoribus et senioribus abbatibus cuiuslibet provinciae aut dioecesis, quatinus ad requestam abbatum oppressorum, in plenaria Ordinis potestate possint congregare ceteros abbates ipsius dioecesis aut provinciae, et eis imponere aliquod subsidium pro relevatione, ut praefertur, abbatum oppressorum, poteruntque rebelles et inobedientes, ut debitum suum faciant, sub censuris Ordinis compellere. 19.  Item, ut status Ordinis sciri queat et occurrentibus necessitatibus subveniri, praecipit praesens Capitulum generale reformatoribus Ordinis universi, sive per ipsum Capitulum sive per dominum Cisterciensem institutis vel in posterum instituendis, quatinus singulis annis vel per se, cessante legitimo impedimento, vel per suum procuratorem ubi legitimum aderit impedimentum, informent singulis annis Capitulum generale de statu spirituali et temporali monasteriorum suae reformationi subditorum, quoscumque etiam abbates qui ipsis reformatoribus statum suae domus spiritualem et temporalem ad plenum manifestare renuerint, praesens Capitulum denuntiat graviter fore puniendos. 20.  Item, licet Summus Pontifex, cui unicuique ius suum reddit et conservat, nullos excommunicatos parte non audita ad plenum absolvit, multi tamen a reformatoribus seu visitatoribus excommunicati, timorem Dei postponentes et Ordinis iurisdictionem parvipendentes, se asserunt ab ipso Summo Pontifice aut a suis delegatis fore absolutos, non curantes et se et alios, quantum in ipsis est perdere et extra communionem Ecclesiae ponere, quapropter praesens Capitulum generale inhibet omnibus personis Ordinis universi, ne talibus per reformatores aut visitatores excommunicatis communicare aut eis obedire praesumant, nisi Capitulo generali aut ipsis reformatoribus sive visitatoribus super hoc consultis, non obstantibus quibuscumque appellationibus per eos factis, cum ab Alexandro Papa III nobis concedatur, quia nullus extra Ordinem nostrum appelleret et si appellaverit, nihilominus sententiis Ordinis subiaceat. 21.  Item, quia ideo Capitulum generale annuatim celebratur, ut unicuique iustitiam administret, ad hoc etiam reformatores et visitatores instituuntur, et inhonestum est ut religiosus religiosum eiusdem voti et observantiae coram saecularibus provocet, inhibet praesens Capitulum generale, ne aliqua Ordinis persona cuiuscumque gradus aut dignitatis existat, aliam eiusdem Ordinis personam coram quocumque iudice, qui non fuerit de nostro Ordine citari aut provocari ad iudicium faciat, nisi prius ipso Capitulo generali de iustitiam ministrantibus requisito et consulto. 22.  Item, quia a tempore, quo *Libellus novellarum diffinitionum* fuit compilatus, multae fuerint diffinitiones institutae utiles et necessariae a quamplurimis etiam asseritur multas contradictiones in *Libello diffinitionum* contineri, eapropter committit praesens Capitulum generale abbati Maceriarum, s. th. pr., necnon abbatibus de Charitate et de Buxeria Eduensi, quatinus diligenter scrutentur diffinitiones, ut fertur, a tempore *Libelli novellarum* promulgatas, et signanter tempore bonae memoriae domini Cistercii ultimate defuncti, et quod illas quae ipsis videbuntur esse utiles et necessariae, faciant transcribi et proximo Capitulo praesentari, per ipsum approbandae vel *reprobandae ;* committit etiam eisdem ut diligenter scrutentur contradictiones, si quae in ipsis diffinitionibus reperiantur, de omnibus quae fecerint Capitulum generale informaturi. 23.  Item, quia religiosorum est humilitate ascendere, omnem ambitionem fugere et, his non obstantibus, contra Ordinis diffinitiones antiquas et novas, quidam abbates aut per potentiam saecularem aut propter rerum temporalium affluentiam et etiam diversis aliis coloribus minus bene quaesitis, se aliis coabbatibus suis anteponere praesumant contra antiquas Ordinis diffinitiones, quapropter multa scandala etiam apud saeculares oriuntur ; tantis malis obviare cupiens praesens Capitulum generale statuit et diffinit, quos amodo ubicumque abbates Ordinis convenient, post quatuor primos et abbates de Prulliaco et de Savigniaco, in th. mag., secundum antiquitatem sui gradus incedant et sedeant, et post alii abbates secundum antiquitatem fundationis suorum monasteriorum. Et quicumque abbas, quocumque colore quaesito, contrarium facere praesumpserit, graviter puniatur, nihilominus in proximo Capitulo generali de commisso veniam petiturus. 24.  Quia ad notitiam Capituli generalis dolenter pervenit, quod *nonnulli* Ordinis abbates et monachi, suae salutis immemores, litteras et sigilla domini Cistercii falsificare et contrafacere non verentur, huiusmodi scandalosum et enorme peccatum a personis Ordinis radicitus amputare et evellere cupiens, praesens Capitulum generale statuit et diffinit, quatinus si qui tales in Ordine reperti fuerint, si abbas fuerit, sciat se esse deponendum et nihilominus sit inhabilis ad quaecumque officia vel beneficia in Ordine obtinenda ; si monachus vel conversus, capiatur et incarceretur usque ad nutum Capituli generalis, notificaturque ex parte praefati domini Cisterciensis, quatinus in omnibus et singulis eiusdem litteris patentibus nulla fides adhibeatur nisi dictae litterae fuerint signatae suo signo manuali, una cum signo manuali sui notarii et a dorso sigilli dicti domini contrasigillum eiusdem domini fuerit. 25.  Omnibus et singulis abbatibus Ordinis universi inhibetur sub poena inobedientiae, ne pro ordinandis suis religiosis aliquas pecunias tradere audeant diocesanis aut eorum notariis, nec dictos religiosos suos pro ordinibus suscipiendis per dictos *dioecesanos* aut eorum officiales quoquomodo examinari permittant, *praecipiendo* omnibus et singulis abbatibus in praesenti Capitulo existentibus, quatinus huiusmodi diffinitionem diligenter observent, secumque afferant aliis coabbatibus suis eamdem diffinitionem quam citius poterint nuntiaturi. 26.  Per generale Capitulum statuitur et ordinatur, quod si aliquae personae ecclesiasticae vel saeculares nitantur nos facere evocari coram quibuscumque conservatoribus privilegiorum Ordinis, cum tales conservatores sint dati nobis in favorem nostrum et contra nos militare non debeant, quia tales conservatores si super hoc requisiti non destiterint, per appellationis remedium vel alias secundum exemptiones Ordinis declinentur et evitentur. 27.  Inhibetur omnibus et singulis Ordinis abbatibus et regimini praesidentibus sub poena depositionis, ne amodo submittant se, quacumque occasione data, iurisdictioni episcoporum sive quorumcumque iudicum, qui non sunt de Ordine nostro, renuntiando privilegiis et exemptionibus, et si qui contrarium fecerint per patres abbates visitatores et reformatores taliter puniantur, quod ceteris cedat in exemplum. 28.  Graves querimonias et scandalosas conversationes quorumdam apostatarum et religiosorum Ordinis in suae salutis detrimentum per saeculum evagari non reverentium et per diversas ecclesias saecularium celebrantium, praesens generale Capitulum diutius ferre non valens, omnibus et singulis abbatibus Ordinis quorumlibet regnorum et provinciarum in virtute salutaris obedientiae districte praecipit et mandat, quatinus huiusmodi religiosos et apostatas, alter alterum non expectando, capiant seu capi faciant et incarcerent ipsosque in eisdem carceribus detineant, donec ab abbatibus ipsorum fuerint revocati et mandati, invocato brachii saecularis auxilio, et cum expensis abbatum dictorum monasteriorum. 29.  Generale Capitulum quaestionem fieri solitam, quando debet celebrari tricenarium eiusdem Capituli, terminare volens statuit, ordinat et diffinit, quatinus dictum tricenarium inchoetur et celebretur feria tertia infra octavam Ascensionis. 30.  Quia, sicut ad praesentis Capituli generalis pervenit audientiam, nonnulli Ordinis abbates et abbatissae contra ordinationes apostolicas, personas illegitimas in Ordine recipere non verentur, praesens generale Capitulum talibus obviare cupiens, universis et singulis abbatibus et abbatissis, regimini praesidentibus Ordinis universi, inhibet idem Capitulum, ne amodo audeant aliquas personas recipere in suis monasteriis, nisi tales fuerint legitimae, sufficientes et idoneae, iuxta ordinationem felicis recordationis Benedicti Papae XII ; qui contrarium fecerit, poenas contra tales in statutis Ordinis promulgatas se noverit incurisse. ELECTIONUM CONFIRMATIONES 31.  Translationem domini Roberti Bertin a praesidentia monasterii de Strata, Ebroicensis dioecesis, necnon electionem et promotionem seu provisionem eiusdem domini Roberti in abbatem monasterii de Brolio [Benedicti] praedictae dioecesis Ebroicensis per abbates de Vallibus Sernay et de Regali monte, auctoritate domini Pontigniacensis die 29 mensis octobris anno domini 1443 factas, *etc. ut in forma consueta*. 32.  Electionem, promotionem et installationem de persona fratris Iacobi Lathomi, professi monasterii de Strata per abbates de Vallibus Sernay et de Regali monte, auctoritate domini Pontigniacensis die 29 mensis octobris anno Domini 1443 factas, *etc.* 33.  Praesens generale Capitulum ratificat, confirmat et approbat omnia et singula facta et actuata per dominum Morimundi, s. th. pr., circa resignationem fratris Vesiani, quondam asserti abbatis de Bonofonte, dioecesis Convenarum, et institutionem ac provisionem factam de persona fratris Antonii Solerii, s. th. pr., in abbatem dicti monasterii de Bonofonte, dictasque institutionem et provisionem cum omnibus et singulis inde sequentibus idem Capitulum confirmat, ratificat et approbat. 34.  Cessionem spontaneam domini Ioannis, nuper abbatis in monasterio de Lenyn, *Brandenburgensis* dioecesis, in manu sui patris abbatis factam, nec non electionem, promotionem et installationem de persona fratris Nicolai, subprioris dicti ad ipsius praesidentiam abbatiatus per dominum abbatem monasterii in Sichem, ipsius monasterii Lenyn patrem abbatem, 11 kalendas novembris anno Domini 1443 canonice factas, *etc.* 35.  Resignationem spontaneam abbatialis dignitatis monasterii de Fulcardimonte, dioecesis Rothomagensis, in manu commissarii abbatis de Savigniaco, immediati visitatoris eiusdem monasterii de Fulcardimonte nuper factam, electionemque seu provisionem paternam de persona fratris Caroli de Cahaignolles, presbyteri, ac monasterii de Savigniaco expresse professi, per ipsum abbatem Savigniaci die 11 mensis decembris anno Domini 1444 celebratam, *etc.* 36.  Electionem, promotionem et installationem fratris Michaelis Le Fouacier ad praesidentiam abbatiatus monasterii de Fonte Danielis per patrem abbatem, die 10 mensis septembris anno Domini 1444 debite celebratas, *etc.* 37.  Provisionem fratris Berengarii Borgarelli, monachi expresse professi monasterii Vallis magnae, ad abbatialem dignitatem monasterii de Sinaqua, Cavallicensis dioecesis, per dominum Morimundi, s. th. pr., auctoritate generalis Capituli die 23 mensis septembris anno Domini 1444 debite celebratam, *etc.* 38.  Sententiam per dominum Morimundi, s. th. pr., latam in monasterio de Oliva, Pampelonae dioecesis 22 die mensis maii contra fratrem Ioannem assertum abbatem de Fiterio, latam, praesens generale Capitulum laudat, confirmat et approbat, mandando dicto fratri Ioanni asserto abbati de Fiterio, sub poenis excommunicationis latae sententiae, depositionis et carceris usque ad nutum Capituli generalis, ut ab inquietationibus, intrusionibus et molestationibus abbatis ipsius monasterii de Oliva cesset omnino et quiescat, committendo abbatibus de Sancta Fide et de Petra, et cuilibet eorum in solidum, eisque praecipiendo in virtute salutaris obedientiae, quatinus hanc diffinitionem per se vel per alium debitae executioni studeant demandare, imponantque perpetuum silentium eidem Ioanni asserto abbati super impetitionem dicti abbatis de Oliva, sub poenis antedictis. 39.  Praesens generale Capitulum debite informatum de probitate, sufficientia et honesta conversatione fratris Nicolai de Fyreyo, monachi de Theoloco, nostri Ordinis Lingonensis dioecesis, eidem fratri praesens generale *Capitulum* committit omnimodam administrationem et regimen totale, spirituale videlicet et temporale, monasterii de Silvacana, cui monasterio de Silvacana idem Capitulum monasterium de Valle Sancta, dudum eidem monasterio de Silvacana annexum, unitum et incorporatum rursus et ex abundanti unit, annectit et incorporat cum omnibus suis iuribus, proventibus, pertinentiis et emolumentis ad praedictum monasterium de Valle Sancta pertinentibus quibuscumque. 40.  Praesens generale Capitulum legitime informatum, quod longe ante Sanctissimus Dominus noster Eugenius, divina providentia Papa IV, fratrem Ioannem Magdale, s. th. pr., in romana Curia procuratorem generalem, in abbatem monasterii Beatae Mariae de Ovila, Seguntinae dioecesis praefecit quia dominus Morimundi, visitator in tota Hispania deputatus, fratrem Ferrandum de Fonte in abbatem eiusdem monasterii de Ovila praefecerat, ideoque dictam fratris Ferrandi provisionem nullam esse, quia contra dispositionem Sedis Apostolicae factam, et quod si dicto domino Morimundi de praefata provisione Domini nostri Papae tunc constasset, nequaquam dicto fratri Ferrando aut alteri, sicut nec poterat, providisset, ad eiusdem domini Morimundi instantiam electionem ultimo celebratam, sine patris abbatis licentia, in eodem monasterio de Ovila, ac praefatam provisionem dicti domini Morimundi factam dicto fratri Ferrando, cassat, irritat et annullat, prout nullae et cassae a suo principio fuerunt, cum omnibus inde secutis ; de Spina, de Palaciolis, de Oliva monasteriorum abbatibus et cuilibet ipsorum praecipiendo et mandando, quatinus praesentem diffinitionem praedicto fratri Ferrando intiment et eumdem compellat ad dimittendam possessionem dicti monasterii et omnium membrorum eius, et dictum fratrem Ioannem aut suum procuratorem ponant et inducant in veram et realem possessionem, censura Ordinis et aliis remediis opportunis, concedendo eisdem et cuilibet ipsorum quoad praemissa plenariam Ordinis potestatem. GRATIAE SPECIALES 41.  Abbates Ordinis, qui miserunt suas excusationes quorum nomina sequuntur ad praesens generale Capitulum et qui propter notoria guerrarum discrimina ad hoc ipsum commode accedere non valuerunt, habet ipsum Capitulum pro hoc anno favorabiliter excusatos, illis dumtaxat exceptis, qui fuerant ad ipsum generale Capitulum personaliter citati et non comparent, sequuntur nomina de Pruliaco, de Barbello, de Valle lucenti, de Ellantio, de Rupibus, de Pratea, de Oliveto, de Lenyn, de Valleclara, de Signiaco, de Valleregis, de Caricampo, de Aceyo, de Balerna, de Valcellis, de Claroloco, de Camberone, de Capella, de Loco Sancti Bernardi, de Villari, de Albaripa, de Crista, de Boheriis, de Fusniaco, de Regalimonte, de Karoliloco, de Valle Beatae Mariae, et omnes abbates nationis germanicae. 42.  Ad supplicationem abbatis de Lenyn, frater Caspar, monachus dicti monasterii de Lenyn, super apostasia per ipsum duabus vicibus per saeculum evagando perpetrata, habitu regulari minime dimisso, rehabilitatur per generale Capitulum ad omnes Ordinis gradus et dignitates, abbatiali dignitate seclusa. 43.  Misericorditer dispensat praesens generale Capitulum cum fratre Guillelmo Chiffleti, dudum professo monasterii Cariloci et nunc Montis Sanctae Mariae, qui per spatium 40 dierum, instigante inimico naturae, regulari habitu minime dimisso, apostatavit, ut praemissis non obstantibus ad omnes Ordinis gradus, dignitates et officia, valeat promoveri etiamsi abbatialem dignitatem includat. 44.  Praesens generale Capitulum attendens onera gravia Ordini pro nunc incumbentia, omnibus et singulis monasteriis monialium Ordinis universi cuiuscumque conditionis existant, per immediate sequens triennium imponat subsidium per dominum Cisterciensem et quatuor primos taxandum. 45.  Abbati Lubensi per generale Capitulum conceditur, ut ipse per se visitet et reformet monasteria sibi immediate subiecta, videlicet de Claratumba, de Heynrichaw, de Camenz, de Bissovia, de Trebniz, de Orvenizko, de Olbok, et quod a nullo alio possit visitari absque speciali mandato Capituli generalis, cui praecipitur, quatinus anno quolibet visitet et reformet dicta monasteria, sub poenis in statutis Ordinis contentis. 46.  Cum abbatibus de Lubens, de Claratumba, de Heynrichaw, de Camenz, de Bissovia, de Trebniz, de Orvenizko, de Olbok, de Grissow, de Hymenlinz, et de Ruda et cum quolibet eorum misericorditer per generale Capitulum conceditur, ut quilibet eorum possit eligere confessorem de Ordine sufficientem et idoneum, qui possit eos absolvere in foro conscientiae a singulis casibus et peccatis, a quibus abbates possunt suos monachos absolvere, quodque possit vices suas committere suis religiosis sufficientibus et discretis. 47.  Generale Capitulum dolenter informatum super lugenda desolatione et concrematione monasteriorum Ordinis in partibus Silesiae existentium, abbatibus dictorum monasteriorum ac ipsis monasteriis de gratia speciali praesens Capitulum generale remittit omnes suas contributiones imponendas usque ad sex annos a data praesentium computandos, quittatque eosdem et quemlibet ipsorum de omnibus et singulis arreragiis dictarum contributionum, per eos aut alterum ipsorum Ordini debitis. 48.  Generale Capitulum supplicationi fratrum de Calatrava supplicantium, quod possint celebrare festum sancti Alphonsi nuper archiepiscopi Toletani, cum XII lectionibus et duobus missis, attento quod in tota illa patria devote colitur a christifidelibus annuatim dictum festum, quapropter ipsam supplicationem adiuvat praesens generale Capitulum intuitu et augmento devotionis dictorum supplicantium. 49.  Misericorditer dispensat praesens generale Capitulum cum fratre Daniele Vanburen, monacho monasterii de Bondelo, qui post 15 dies vel circa apostatavit, regulari habitu Ordinis dimisso, ut praemissis non obstantibus, possit et valeat ad omnes gradus, dignitates et officia promoveri, inclusa abbatiali dignitate. 50.  Praesens generale Capitulum, attendens penuriam et paupertatem monasteriorum de Albaripa, de Longovado, de Belloloco Lingonensi, de Bethania, de Clarofonte, de Lococrescenti, de Caroloco, de Dulcivalle, de Luzella, de Theoloco, abbates eorumdem monasteriorum et quemlibet ipsorum suaque monasteria a solutione cuiuscumque contributionis sibi aut suis monasteriis anno praeterito impositae quittat benigne et absolvit. 51.  Considerata monasterii de Eleemosina paupertate et penuria, de speciali gratia abbati eiusdem monasterii remittit sibi medietatem suae quottae contributionis praesentis anni, una cum omnibus et singulis arreragiis dictarum contributionum, per ipsum abbatem et suum monasterium usque ad praesens Capitulo Ordinis debitis. COMMISSIONES 52.  Reformationem omnium et singulorum monasteriorum Ordinis utriusque sexus et cuiuscumque generationis existant, in provincia Bituricensi, Burdegalensi et tota Aquitania consistentium, domino Claraevallis, s. th. pr., praesens generale Capitulum committit in plenaria Ordinis potestate cum clausulis opportunis per dominum Cisterciensem postea declarandis. 53.  Reformationem omnium et singulorum monasteriorum Ordinis utriusque sexus et cuiuscumque generationis existant in omnibus regnis, patriis et dominiis illustrissimorum Regum et principum Angliae, Scotiae, Daniae, Walliae et Hyberniae consistentium, cum nonnullis aliis provinciis per dominum Cisterciensem nominandis, praesens generale Capitulum domino Morimundi, s. th. pr., per immediate sequens triennium committit cum clausulis opportunis, per dominum Cisterciensem postea declarandis. 54.  Ad idem committitur fratri Ioanni Magdale, abbati de Ovila, s. th. pr., in romana Curia Ordinis generali procuratori, pro monasteriis utriusque sexus in dominiis serenissimorum regum Castellae et Portugalliae constitutis, cum clausulis opportunis. 55.  Renovatur commissio eiusdem fratris Ioannis Magdale, abbatis de Ovila, s. th. pr., in romana Curia Ordinis generalis procuratoris, pro monasteriis in partibus Italiae et aliis circumvicinis partibus constitutis, in plenaria Ordinis potestate. 56.  Monetur magister Petrus, abbas de Balerna, quod ipse infra instans et proximum festum Sanctissimae Trinitatis solvat et reddat cum effectu Ioanni de Forcipibus, apothecario Salinis commoranti, summam 68 florenorum, 11 gr. turonensium, 5 denar. in qua quidem summa tenetur per cedulam suam propria manu signatam obligatus praefatus magister Petrus dicto mercatori, ut apparet per dictam cedulam de data penultima mensis februarii anni 1439. Et in casu oppositionis committitur abbatibus de Roseriis et de Monte Sanctae Mariae coniunctim vel divisim, quod partibus hinc inde auditis ministrent, vel ipsorum alter ministret, iustitiae complementum, in plenaria Ordinis potestate, non obstantibus quibuscumque frivolis appellationibus. 57.  Committitur abbatibus de Candelio, s. th. pr., et de Caduino coniunctim, quod quantocius commode poterunt se transferant ad monasterium Fontis frigidi et ibidem debite vocato patre abbate monasterii, se diligenter informent super regimini eiusdem monasterii spirituali et temporali, et tam in capite quam in membris et si per huiusmodi informationem abbas dicti loci super malo regimine sufficienter convictus et culpabilis repertus fuerit, quod suspendatur ab administratione temporali, et nihilominus citetur ad proximum generale Capitulum visurus ulterius procedi, prout fuerit rationis visis informationibus super hoc fiendis. 58.  Committitur abbatibus de Buxeria, Andegavensis dioecesis, et de Claritate coniunctim, quod se diligenter informent super electione aut promotione fratris Petri Haloiet in abbatem monasterii de Ponte Oltrani, eiusdem Andegavensis dioecesis, et si per informationem sufficientem repererint eumdem fuisse canonice electum seu promotum, quod auctoritate Capituli generalis eumdem confirment, aut alias provideant iuxta formam statutorum Ordinis consuetam. 59.  Generale Capitulum mandat et committit abbatibus de Dunis in Flandria et de Laude, quatinus litteras supplicationis eiusdem Capituli illustrissimo domino duci Burgundiae suisque consiliariis, debita cum reverentia porrigant et presentent eisdem humiliter supplicando, quod ob reverentiam Dei et status ecclesiastici permittant de cetero abbates Ordinis personas eisdem subiectas et potissime conspiratores, apostatas, fugitivos, malefactores et Ordini rebelles iuxta dicti Ordinis privilegia et institutiones de suis criminibus et excessibus, via iuris et iustitiae debitae corrigant ac legitime puniant. 60.  Praesens generale Capitulum ordinat et diffinit committitque abbati de Caduino, in sacra pag. lic., et singulis abbatibus in provinciis Tolosana, Auxitanensi et Narbonensi existentibus, quatinus principales conspiratores, videlicet fratres Vosianum de Seglano olim abbatem, Vitalem Forutrii, Bertrandum de Armentario, Blasio de Bassio, Alnardum Morra, Dominicum de Ysorco, Bertrandum de Arbouso, Ioannem de Amplada et nonnullos alios monachos monasterii de Bonofonte, Convenarum dioecesis, denuntient, seu quilibet ipsorum denuntiet excommunicatos et conspiratores et tamquam tales fore puniendos, praecipiendo eisdem et cuilibet ipsorum, quatinus dictos fratres capiant seu capi et incarcerari faciant, usque ad nutum Capituli generalis, invocato ad praemissa, si sit opus, auxilio brachii saecularis, supplicatque cum debita reverentia idem Capitulum nobilissimo domino comiti Covenarum, quatinus ad praemissa benigniter auxilium et favorem impertiri dignetur. 61.  Committit praesens generale Capitulum abbatibus de Begar, s. th. pr., et de Busayo, quatinus super quibusdam litibus et controversiis motis, inter de Savigniaco et de Sancto Andrea monasteriorum abbates, cognoscant et iudicent ipsis coram eisdem debite vocatis vel evocandis, et super praemissis fungantur dicti commissarii plenaria potestate Capituli generalis. 62.  Committit praesens generale Capitulum abbati de Heysterbach, quatinus monachos professos monasterii de Nepomuc propter guerrarum discrimina aut alias ubicumque dispersos, per censuras et poenas Ordinis compellat viriliter redire ad proprium monasterium. 63.  Praesens generale Capitulum committit abbatibus de Caduino et de Bonofonte, quod visitent et reforment ea quae sunt reformanda, tam in capite quam in membris, monasterii de Villalonga, in plenaria Ordinis potestate. 64.  Committit praesens generale Capitulum abbatibus de Valle clara et de Igniaco et cuilibet ipsorum in solidum, quatinus ipsi aut alter eorumdem viriliter compellant vel compellat abbatem Bonifontis, Remensis dioecesis, per censuras et poenas Ordinis ad solvendum integre medietatem bursae scolaris de Signiaco Parisius studentis, prout in generali Capitulo anni praeteriti fuit diffinitum, in plenaria Ordinis potestate, et citent vel citet eumdem abbatem Bonifontis ad proxime futurum Capitulum generale. 65.  Committitur Domino abbati Pontigniaci, quod sub poenis et censuris Ordinis compellat abbatem et conventum monasterii de Rupibus ad satisfaciendum abbati et conventui monasterii de Quinciaco, tam super quodam debito per eosdem de Rupibus praefatis de Quinciaco deberi praetenso, atque super expensis cuiusdam contumaciae in qua praefati de Rupibus tenentur dictis de Quinciaco, et partibus auditis administret bonum et breve iustitiae complementum, in plenaria Ordinis potestate, inhibendo praedictis de Rupibus sub poenis in papalibus statutis contentis, ne quavis occasione audeant vel praesumant facere conveniri dictos de Quinciaco coram quocumque iudice, praeterquam de Ordine. 66.  Committitur abbati de Caduino, quod accedat quantocius commode fieri poterit ad monasterium monialium Elnondes, et se informet super quadam charta visitationis per abbatem Silvanesii et visitatorem immediatum dicti monasterii monialium in sua ultima visitatione ibidem facta, et si dictam chartam visitationis videat procedere contra Ordinis statuta, quod contenta in eadem charta auctoritate generalis Capituli casset, irritet et annullet, mittatque causas et rationes dictae annullationis domino Cisterciensi infra proximum generale Capitulum, et suspendat dictum abbatem Silvanesii ab officio visitationis quoad illud monasterium, quousque per generale Capitulum super praemissis fuerit ordinatum, visitet etiam praefatus de Caduino praedictum monasterium monialium et provideat in regimine spirituali et temporali, prout eidem videbitur expediens. 67.  Committitur abbati Grandissilvae, quod se informet super certis redditibus per abbatem et conventum Fontis frigidi Bernardo Septe, mercatori, assignatis ratione quarumdam pecuniarum per dictum mercatorem eisdem abbati et conventui concessarum, et si dictos redditus procedere repererit iustis et rationabilibus causis, quod auctoritate generalis Capituli confirmet et approbet. 68.  Committitur domino abbati Pontigniaci, quod super quadam controversia inter abbatem de Caduino et abbatem de Rigniaco quondam mota et adhuc pendente, cognoscat in plenaria Ordinis potestate. 69.  Abbatibus de Prulliaco et de Ioyaco committitur per praesens generale Capitulum, quatinus quamcito commode poterunt ad monasterium de Charmeya, Catalaunensis dioecesis, et etiam ad alia quaelibet loca ipsi monasterio circumvicina, personaliter accedentes inquirant diligenter et exacte se informent de fama, moribus et regimine fratris Nicolai Tonnelin, pro abbate dicti loci se gerentis, nec non de causis cuiusdam frivolae appellationis per ipsum Nicolaum contra suum patrem abbatem, abbatemque Igniaci sibi adiunctum, nuper emissae, et comperta veritate circa praemissa et ea concernentia praefatum fratrem Nicolaum, si sua exegerint demerita, via iuris et iustitiae ac secundum papalia ipsiusque Ordinis instituta a dignitate abbatiali deponant, depositumve nuntient et excommunicatum ubi oportebit, ac etiam alias per incarcerationem seu emissionem, appellatione postposita, viriliter puniant iuxta suorum exigentiam demeritorum, in plenaria Ordinis potestate, invocato etiam, si opus fuerit ad praemissorum executionem, quorumdam iudicum ecclesiasticorum vel saecularium auxilio, consilio et favore. 70.  Praecipit praesens generale Capitulum abbatibus de Valle Sancti Lamberti, de Grandi prato iuxta Namurcum et de Valle Dei, Leodiensis dioecesis, sub poenis latae sententiae excommunicationis et ad solvendum duplum expensarum secundum statuta papalia, quatinus infra festum sancti Remigii proxime venturum ipsi tres coniunctim in aequali portione faciant et mittant unum scolarem sufficientem et idoneum, ad proficiendum in moribus et scientia, in collegio nostro Sancti Bernardi Parisius, committens idem Capitulum abbati de Villari in Brabantia quatinus praefatos abbates et eorum quemlibet ad praemissa facienda et solvendum viriliter coerceat et compellat, per censuras Ordinis, in plenaria Ordinis potestate. 71.  Abbati de Obra per generale Capitulum committitur visitatio omnium et singulorum monasteriorum Ordinis in provincia et archiepiscopatu Gneznensi existentium, in plenaria Ordinis potestate, per immediate sequens quinquennium, rehabilitationibus, confirmationibus Capituli et camerarum distributionibus exclusis. 72.  Ad idem committitur abbati de Prulliaco in filiatione sua. 73.  Ad idem abbati de Begar, s. th. pr., pro monasterio de Boquean sibi immediate subiecto. 74.  Abbati de Obra par generale Capitulum committitur, quatinus abbatissam monasterii de Oloboz, suo patri abbati rebellem et inobedientem, suspendat et deponat ab abbatiali dignitate. 75.  Abbatibus de Longovado et de Ripatorio committitur per praesens generale Capitulum, quatinus omnes et singulas Ordinis personas quas repererint domino abbati Claraevallis aut suo monasterio obligatas, *etc. ut in forma consueta*. 76.  Ad idem abbatibus de Valle clara et de Igniaco, pro abbate et monasterio Signiacensi et specialiter contra abbatem de Bonofonte. 77.  Ad idem abbatibus de Valle clara et de Valle Regis, pro monasterio Igniacensi. 78.  Dominis abbatibus de Firmitate, de Pontigniaco, de Claravalle, de Morimundo, de Maceriis, de Regali monte, de Ursicampo, de Prulliaco, de Dunis, de Villari, de Alna, de Charitate et de Caricampo committitur per generale Capitulum et eorum cuilibet, quatinus omnes et singulas utriusque sexus personas regulares Ordinis, quas in quibuscumque pecuniarum summis et rebus aliis repererint obligatas monasterio Cisterciensi, *etc.* 79.  Domino Cisterciensi cum ea qua decet reverentia, praesens generale Capitulum committit, quatinus visitet per se vel per alium diffinitiones militiae Calatravensis per dominum Morimundi s. th. pr. modernum ultimate editas, ipsasque confirmet vel infirmet, in plenaria Ordinis potestate. [DIFFINITIONES] SPECIALES 80.  Quoniam qui altari servit de altari vivere debet, quinimo nullus tenetur propriis stipendiis militare, eapropter abbates regnorum serenissimi principis domini regis Castellae et Legionis per dominum Morimundi in monasterio de Orta, Seguntinensis dioecesis, congregati pro reformatione monasteriorum, pro aliquali relevatione expensarum ipsius domini Morimundi, quas occasione eorumdem abbatum fecerat, licet in maioribus summis sibi obligarentur eidem assignaverunt centum quinquaginta florenos Arragoniae, unicuique abbati et abbatissae parvam quotam assignantes et super hoc concordes fuerunt et consenserunt, quinimo ipsas summas sibimetipsis distribueret prout super hoc debite est informatum praesens generale Capitulum, et his non obstantibus, certi abbates quotas eis impositas solvere recusarunt, frivolas proponentes allegationes, cum tamen Ordo in nullo ipsos gravet, neque etiam Capitulum, visitant ut debent, neque in aliquo debitum faciunt, quapropter in omnibus Ordini obligantur ; tantorum ergo malorum praesumptionibus necnon ingratitudinibus obviare cupiens, praesens Capitulum generale praecipit et mandat omnibus et singulis abbatibus, abbatissis et regimini praesidentibus regnorum dicti Regis Castellae et Legionis, sub poena excommunicationis latae sententiae et ex consequenti depositionis, quatinus quotas sibi et eorum cuilibet, ut praefertur, in praedicto monasterio de Orta impositas infra 15 dies postquam praesens diffinitio ipsis vel alteri ipsorum fuerit praesentata, realiter solvant et tradant abbati Sancti Petri de Gomell, vel eius nuntio, cum omnibus expensis eidem occasione factis vel faciendis, alioquin recusantes transacto dicto termino, idem Capitulum excommunicatos denuntiat, non obstantibus quibuscumque appellationibus vel oppositionibus in contrarium factis vel faciendis. 81.  Item, quia semper omnes religiosi et maxime abbates tenentur sancte, pie et iuste vivere et pro posse omnem sententiam excommunicationis evitare, et nuper dominus Morimundi debite informatus, quia frater Ioannes Rondeau, tunc se gerens pro abbate monasterii de Lanvaux, abbatiam suam in favorem fratris Yvonis Le Marchiis in manibus commissariorum sui patris abbatis, sine licentia Capituli generalis, resignavit contra privilegia Ordinis apostolica, et per eius resignationem frater Yvo Le Marchiis monasterium adeptus fuit, ex hoc tam ipse quam idem frater Yvo Le Marchiis sententias excommunicationis incurrendo, quapropter dominus Morimundi dictum fratrem Yvonem Le Marchiis excommunicatum denuntiavit et ita publicari per abbatem de Precibus aut suum nuntium praecipit et nihilominus praefatus frater Yvo sententias Ecclesiae parvipendens, et suo Ordini rebellis et inobediens, litteras dicti domini Morimundi de manibus sui nuntii rapuit, eidemque nuntio multas iniurias fecit, nec in praesenti Capitulo, licet debite citatus, comparuit. Eapropter eumdem fratrem Yvonem idem Capitulum excommunicatum denuntiat et deponendum, praecipitque et mandat, sub poena suspensionis a divinis ipso facto, abbatibus de Busayo et de Precibus et cuilibet ipsorum, quatinus infra mensem, postquam praesens diffinitio eisdem vel alteri ipsorum praesentata fuerit, saepedictum fratrem Yvonem per omnia monasteria Ordinis in Britannia consistentia et alia loca opportuna nec non in valvis Ecclesiae cathedralis Venetensis, ut praefertur, excommunicatum publice denuntiari procurent seu alter eorum procuret, et personaliter ad monasterium de Lanvaux accedentes seu alter eorum accedat et se informet si contra privilegia apostolica, ut praefertur, fuerit promotus, si iniurias nuntio domini abbatis Morimundi intulerit, et si ita repererint, seu alter eorum repererit, ipsum ab omni administratione dicti monasterii de Lanvaux deponant, ac ab abbatiali dignitate removeant in plenaria Ordinis potestate, de omnibus quae fecerint proximum Capitulum informaturi ; insuper ipsum citantes seu alter ipsorum citet per se vel per aliquem notarium vel religiosum ad proximum Capitulum generale visurum contra ipsum ad ulteriora procedi. 82.  Fratrem Iacobum Trosselli, monachum monasterii Fontisfrigidi, per dominum Morimundi sub poena excommunicationis latae sententiae monitum, quatinus infra praesens Capitulum generale satisfaceret fratri Egidio de Roya, religioso et notario domini Cisterciensis de summa 15 florenorum arragonensium sibi per dictum fratrem Egidium confessa, quia non fecit, idem Capitulum excommunicat, et quia nonnulla bona ad monasterium Vallis bonae pertinentia, occasione cuius dictae provinciae eidem fratri Iacobo, tunc administratori eiusdem monasterii Vallis bonae fuerunt concessa, in dicto monasterio Fontisfrigidi sunt arrestata, praesens Capitulum committit abbati de Caduino, quatinus vendat dicta bona usque ad dictam summam 15 florenorum, eidem dicto fratri Egidio quantocius poterit transmittendam, absolvendoque eumdem fratrem Jacobum Troselli in plenaria Ordinis potestate. 83.  Abbatem de Monte petroso, quia suas contributiones solvere monitus renuit, sententiam excommunicationis incurrendo, ad praesens generale Capitulum citatum, quia non comparet, idem Capitulum reputat contumacem, citando ipsum ad comparendum coram domino Cisterciensi ad primam diem iuridicam post festum Sancti Ioannis Baptistae proxime futurum, responsurum ad omnia et singula, quae contra eum proponentur cum protestatione, quod nisi comparuerit nihilominus contra ipsum prout iuris fuerit procedetur, huius diffinitionis executionem abbati de Bonavalle Viennensi committendo. 84.  Ad idem pro abbate de Septem fontibus, cuius executio fratri Philippo de Fonteneto, monacho monasterii de Pratea committitur. 85.  Quia ad notitiam praesentis Capituli generalis dolenter pervenit, quod frater Ioannes de Lyen, monachus monasterii de Loco Sancti Bernardi, in detrimentum suae salutis, litteras et sigillum domini Cisterciensis et signum manuale notarii ejusdem domini falsificare et contrafacere praesumpsit, idcirco praesens Capitulum eumdem fratrem Ioannem mandat per abbatem suum incarcerari et in eisdem detineri usque ad nutum Capituli generalis. 86.  Fratrem Gaspardum Nigrelli assertum abbatem de Valle sancta per dominum Morimundi, s. th. pr., excommunicatum, et ad praesens generale Capitulum citatum, praesens generale Capitulum, quia citatus non comparet, reputat contumacem, ipsumque aggravat et reaggravat, districte praecipiendo abbatibus Delphinatus provinciae et cuilibet ipsorum, quatinus praefatum fratrem Gaspardum capiant seu capi faciant et incarcerent, in ipsis carceribus firmis detinendo usque ad nutum Capituli generalis, invocato, si necesse fuerit ad praemissa, auxilio et favore brachii saecularis. 87.  Diffinitionem anno praeterito editam contra fratrem Petrum Turlyonis, quondam abbatem monasterii Vallisdebona, praesens Capitulum approbat, confirmat et innovat, praecipiendo abbati Sanctarum Crucium, s. th. pr., quatinus ipsum fratrem ubicumque repertus fuerit capiat et incarceret usque ad nutum Capituli generalis, in plenaria Ordinis potestate. 88.  Abbatibus de Carraceto et de Sancto Petro de Gomell praecipitur per generale Capitulum, quatinus sub poena excommunicationis amodo si contingat esse litem vel controversiam super alicuius monasterii abbatiatu dicti regni, propter huiusmodi lites seu controversias nullo modo bona ad dicta monasteria pertinentia dividant seu unicuique contendentium partem tribuant, sed quamdiu lis erit de monasterio fiat sequestratio bonorum dicti monasterii in manu patris abbatis, ita tamen ut dispensatio dictorum bonorum penes priorem et officiarios dicti remaneat, qui officiarii habebunt rationem reddere coram dicto patre abbate ne huiusmodi lites et controversia dirigantur cum expensis dicti monasterii. 89.  Generale Capitulum informatum de litigio inter duos contendentes super abbatia de monasterii de Vaica motum, committit abbatibus de Sandovale et de Palaciolis coniunctim, quatinus dictum litigium terminent, in plenaria Ordinis potestate. 90.  Fratrem Martinum Vargaz, monasterii Vallisbonae assertum abbatem, per generale Capitulum pluries et multipliciter excommunicatum, gravatum et reaggravatum, tamquam conspiratorem et invasorem privilegiorum Ordinis, et tanquam talem per dominum Morimundi publicatum et denuntiatum, praesens generale Capitulum ex abundanti excommunicat, aggravat et reaggravat, praecipitque et mandat abbati de Spina, quatinus ipsum capiat seu capi faciat et incarcerari usque ad nutum Capituli generalis, invocato auxilio brachii saecularis. 91.  Abbati de Insula Barrensi, sub poenis tam depositionis ab abbatiali dignitate quam etiam excommunicationis latae sententiae, per generale Capitulum inhibetur districtius, ne de facto seu visitatione qualicumque monasterii monialium de Sancta Hoylde, domino Claraevallensi, s. th. pr., immediate subiecti, de cetero quovis modo intromittere se praesumat, praecipiendo idem Capitulum praefato domino Claraevallensi, quatinus ipsum monasterium per se seu per alium vel alios diligenter visitet et informet. 92.  Monentur per praesens generale Capitulum fratres Iacobus Trocelli et Antonius Beroni, dudum administratores monasterii Vallisdebonae, sub poenis excommunicationis latae sententiae et carceris, quatinus certam pecuniae summam, quam ipsi debent honorabili viro Guillelmo Morelli, mercatori Perpigniani, ut ipse mercator asseruit, solvant eidem mercatori fideliter et integre, ut tenentur, infra festum Omnium Sanctorum proxime venturum. 93.  Praesens generale Capitulum sufficienter informatum, quod quidam contractus traditionis unius grangiae in finagio Charmetitae, et ad monasterium Belliloci, Lingonensis dioecesis, pertinentis inter abbatem et conventum dicti loci ex una parte et Ioannem Baudesson et Ioannae eius uxorem ex altera factus et habitus fuit, et est eidem monasterio Belliloci nedum inutilis verum etiam notorie damnosus et onerosus, ac etiam a statutis nostri Ordinis plurimum exorbitans, idcirco per dictum Capitulum iam dictum contractum cum omnibus ad ipsum spectantibus revocat, irritat, cassat penitus et annullat. 94.  Praecipitur per generale Capitulum abbati de Balerna, s. th. pr., quatinus solvat realiter et cum effectu bacalaureo suo bursam integram anni praeteriti et anni praesentis, infra festum Remigii proxime futurum, quod nisi fecerit, praesens Capitulum denuntiat ipsum abbatem, ex nunc prout ex tunc, dictas poenas et censuras incurrisse, a quibus non possit absolvi nisi prius quod praecipitur impleverit cum effectu. 95.  Abbatibus de Bardonis et de Scala Dei et cuilibet eorum per generale Capitulum praecipitur, quatinus per se vel per alium sufficientem et idoneum abbatem visitent annuatim et reforment omnia et singula, quae in monasterio de Orta, de Monte salutis et de Bonofonte fuerint visitanda, reformanda, corrigenda, instituenda et destituenda, absolvitque praesens generale Capitulum dictorum monasteriorum, videlicet de Orta, de Monte salutis et de Bonofonte abbates ab omnibus et singulis visitatoribus Regni Castellae institutis vel instituendis, absque speciali mandato Capituli generalis. 96.  Praesens generale Capitulum diffinit, ordinat et statuit, quod attentis maximis Ordinis necessitatibus et agendis, omnes et singuli abbates Regni Castellae et Portugalliae solvant suas contributiones secundum taxam prout in Cistercio habetur, non obstantibus quibuscumque constitutionibus vel consuetudinibus in contrarium hactenus factis, mandando eisdem abbatibus et cuilibet ipsorum, sub poena in Benedictina et aliis Ordinis statutis contentis, quatinus huiusmodi contributiones integre solvant receptoribus per dominum Cisterciensem aut Capitulum generale deputandis, revocatque et deponit tam dominus Cistercii quam praesens generale Capitulum omnes et singulos receptores hactenus institutos. 97.  Praecipitur abbati de Sinaqua, quod se *informet* super quibusdam malefactoribus tam regularibus dicti monasterii quam aliis, qui aliqua bona mobilia ad dictum monasterium pertinentia furtim substraxerunt, et quos per informationem culpabiles repererit, eos puniat et corrigat secundum casus exigentiam, in plenaria Ordinis potestate, invocato, si sit opus, auxilio brachii saecularis. 98.  Auctoritate Capituli generalis absolvuntur prior et officiarii monasterii Fontisfrigidi a quibuscumque censuris Ordinis et sententiis excommunicationis, si quas incurrerunt temporibus retroactis propter defectum solutionis quotarum, eisdem seu monasterio impositarum ratione contributionum aut alias, eisdem concedendo licentiam, quod possint accomodare seu manulevare usque ad summam centum librarum et non ultra, eisque inhibendo omnem aliam accomodationem seu manulevationem sub poena carceris donec dictas contributiones solverint cum effectu ; praecipitur insuper abbati dicti monasterii, quatinus infra proximum generale Capitulum redimat tres calices et caput baculi pastoralis et aliqua iocalia ad dictum monasterium pertinentia et per dictum abbatem impignorata, sub poena suspensionis a divinis. 99.  Generale Capitulum sufficienter informatum, quod contractus habitus inter abbatem et conventum monasterii Maceriarum ex una parte et discretum virum Galtherum Corneti, civem Cabilonensem ex altera, super quodam annuo redditu in litteris super hoc confectis mentionato, quibus nostrae praesentes annectuntur, ad utilitatem dicti monasterii Maceriarum notorie processerit, eapropter dictum contractum cum litteris eidem annexis iuxta et secundum dicti contractus formam et tenorem, praesens generale Capitulum confirmat, ratificat et approbat. 100.  Praesens Capitulum generale assertum abbatem monasterii de Aquabella per dominum Morimundi excommunicatum et ad praesens generale Capitulum citatum, quia non comparet, decernit contumacem, praecipitque abbatibus de Caduino et de Bonofonte, s. th. pr., quatinus ad praemissum monasterium de Aquabella personaliter accedant atque se informent si dictus assertus abbas fuerit de Ordine Mendicantium et si habuit dispensationem sufficientem super hoc ; insuper se informent de vita et conversatione eius, quod si repererint dictum fratrem in dicto fore deponendum, ipsum deponant et alium instituant iuxta Ordinis formam consuetam, in plenaria Ordinis potestate. 101.  Cum inter venerabilem fratrem Ioannem Bohem, abbatem de Caduino, in s. pag. lic., et Iacobum de Lanis, decretorum doctorem, liti finem imponere cupiens, ordinationi et dispositioni Capituli generalis se submiserunt renuntiando liti, et causae, dictus Ioannes personaliter constitutus et Iacobus per procuratorem idoneum, de procuratorio sufficienter fundatum, cuius procurationis tenor sequitur in haec verba : In nomine Domini. Amen. Noverint universi, etc., et per litteram manu propria scriptam. Unde praesens generale Capitulum ordinat, prout sequitur et summaliter diffinit, quod dictus frater Iacobus revertatur ad monasterium suum de Anisorio, unde primo fuit professus, mandando abbati eiusdem monasterii, ut eidem tamquam monacho proprio de necessariis provideat iuxta et secundum statuta Ordinis, dictus autem Ioannes abbas de Caduino pro suis necessitatibus communibus 12 salucia annis singulis, vita comite ipsum de Lanis durante eidem dare et ministrare tenebitur, 6 videlicet in Nativitate Domini et sex in nativitate Beati Ioannis Baptistae de mandato Capituli generalis, quorum primus terminus erit in festo Nativitatis Domini proxime venturo, imponendo eisdem contendentibus super praedicta lite perpetuum silentium, sub poena carceris, cuius diffinitionis executor abbas dicti monasterii de Anisorio committitur, in plenaria Ordinis potestate. 102.  Generale Capitulum abbatem monasterii de Valle magna per dominum Morimundi excommunicatum, et ad praesens generale Capitulum citatum visurum procedi contra eumdem via iuris, quia non comparet, decernit contumacem, cuius contumacia exigente, idem Capitulum decernit excommunicatum, praecipiendo abbati de Caduino et omnibus aliis, quatinus eumdem abbatem de Valle magna excommunicatum et aggravatum publice denuntiet et denuntiari faciat, et nihilominus citetur ad proximum generale Capitulum pro secundo edito, visurus procedi contra eumdem prout fuerit rationis cum intimatione, etc. 